क्‍या महाराष्ट्र की राजनीतिक घटनाओं का असर झारखंड चुनाव पर भी होगा? रविशंकर प्रसाद ने दिया यह जवाब...  
रविशंकर प्रसाद को झारखंड में फिर बीजेपी सरकार बनने का भरोसा
कहा- महाराष्ट्र की राजनीतिक घटनाओं का नहीं पड़ेगा असर
केंद्रीय मंत्री बोले- सेवा करने पर जनता आशीर्वाद देती है
रविशंकर प्रसाद ने एक सवाल के जवाब में कहा, 'सेवा करने पर जनता आशीर्वाद देती है. इसका परिणाम मिलता है. हाल में लोकसभा चुनाव के परिणाम और हरियाणा तथा महाराष्ट्र के चुनाव परिणाम देखकर इसका आप स्वयं अनुमान भी लगा सकते हैं.' यह पूछे जाने पर कि क्या हरियाणा के चुनाव परिणाम और महाराष्ट्र में राजनीतिक घटना का झारखंड के चुनावों पर भी प्रभाव पड़ सकता है, रविशंकर प्रसाद ने कहा कि झारखंड में ऐसी कोई उम्मीद नहीं है. पूर्ण बहुमत की और स्थाई, प्रामाणिक हमारी विजय होगी. उन्होंने कहा कि हरियाणा में हम सरकार में हैं. दुष्यंतजी ने स्पष्ट कहा है कि वह कांग्रेसवाद और उसकी नीतियों में विश्वास नहीं करते हैं.
रविशंकर प्रसाद ने कहा कि झारखंड में ऐसा कुछ नहीं होने वाला है और यहां भाजपा को स्पष्ट और पूर्ण बहुमत मिलेगा और हम स्थिर सरकार का गठन करेंगे. उन्होंने कहा कि जहां तक महाराष्ट्र की बात है, महाराष्ट्र में हमारी युति (गठबंधन) को पूर्ण बहुमत था. जो यह सरकार बनी है, मैंडेट (जनादेश) को चुराया गया है. उन्होंने कहा कि वास्तव में शिवसेना ने भाजपा की पीठ पर सवार होकर चुनाव जीता है. प्रसाद ने भाजपा के मंत्री रहे और अब बागी होकर मुख्यमंत्री के खिलाफ चुनाव लड़ रहे सरयू राय के बारे में किसी सवाल का जवाब देने से इनकार कर दिया.